ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0903/97 υποβολή: Phillip Whitehead (PSE) προς την Επιτροπή (5 Μαρτίου 1997)

Θέμα: Επιπτώσεις των ζωικών αποβλήτων στο περιβάλλον και στην υγεία

Σε ποιες ενέργειες προβαίνει η Επιτροπή για την αποτίμηση των ενδεχόμενων επιπτώσεων στο περιβάλλον και στην υγεία από την καύση και την ταφή των ζωικών αποβλήτων;

Χρηματοδοτεί η Επιτροπή κάποια έρευνα γι αυτό το θέμα;

Σε ποιες ενέργειες προβαίνει η Επιτροπή για το συντονισμό των ερευνητικών προσπαθειών στα κράτη μέλη;

Απάντηση της κ. Βjeregaard εξ ονόματος της Επιτροπής (11 Απριλίου 1997)

Η οδηγία 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον (οδηγία για την εκτίμηση των περιβαλλοντικών επιπτώσεων (ΕΠΕ) ((ΕΕ L 175, 5.7.1985 ))) προβλέπει την υποχρεωτική εκτίμηση των περιβαλλοντικών επιπτώσεων των έργων που απαριθμούνται στο παράρτημα 1 της οδηγίας. Οι εγκαταστάσεις διάθεσης αποβλήτων για αποτέφρωση, χημική κατεργασία ή υγειονομική ταφή τοξικών και επικίνδυνων αποβλήτων υπάγονται στο παράρτημα Ι και πρέπει, κατά συνέπεια να υπόκεινται οπωσδήποτε σε μελέτη εκτίμησης περιβαλλοντικών επιπτώσεων. Η οδηγία 97/11ΕΚ ((EE L 73, 14.3.1997 )),με την οποία τροποποιείται η οδηγία 85/337/ΕΟΚ, επεκτείνει σημαντικά τις δραστηριότητες που προβλέπονται στο παράρτημα 1 για τις οποίες είναι υποχρεωτική η μελέτη ΕΠΕ και προβλέπει επιπροσθέτως προς στην ισχύουσα οδηγία, την ΕΠΕ στην περίπτωση εγκαταστάσεων διάθεσης για την αποτέφρωση ή χημική κατεργασία μη επικίνδυνων αποβλήτων με ημερήσια δυνατότητα άνω των 100 τόννων.

Σύμφωνα με το άρθρο 4 της οδηγίας 75/442/ΕΟΚ ((EE L 194, 25.7.1975 )) περί αποβλήτων, όπως τροποποιήθηκε από την οδηγία 91/156/ΕΟΚ ((EE L 78, 26.3.1991 )), τα κράτη μέλη πρέπει να λαμβάνουν τα αναγκαία μέτρα για να εξασφαλίζουν ότι η διάθεση ή η αξιοποίηση των αποβλήτων πραγματοποιείται χωρίς να τίθεται σε κίνδυνο η υγεία του ανθρώπου και χωρίς να χρησιμοποιούνται διαδικασίες ή μέθοδοι που ενδέχεται να βλάψουν το περιβάλλον, ιδίως δε χωρίς να δημιουργείται κίνδυνος για το νερό, τον αέρα το έδαφος ούτε για την πανίδα και τη χλωρίδα 7 χωρίς να προκαλούνται ενοχλήσεις από το θόρυβο ή τις οσμές 7 και χωρίς να βλάπτονται οι τοποθεσίες και τα τοπία που παρουσιάζουν ιδιαίτερο ενδιαφέρον.

Η νομοθεσία που ισχύει για τα ζωϊκά απόβλητα που περιέχουν παθογόνους οργανισμούς είναι η οδηγία 90/667/ΕΟΚ ((EE L 363, 27.12.1990 )) σχετικά με τη θέσπιση υγειονομικών κανόνων για τη διάθεση και τη μεταποίηση ζωϊκών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωϊκής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ ((EE L 224, 18.8.1990 )).

Όσον αφορά την έρευνα σε αυτόν τον τομέα, ορισμένα σχετικά έργα έχουν χρηματοδοτηθεί στο πλαίσιο του προγράμματος για την γεωργία και τη γεωργική βιομηχανία και του ειδικού προγράμματος έρευνας, τεχνολογικής ανάπτυξης και επίδειξης που υπάγεται στο πρόγραμμα για τη γεωργία (FAIR). Αυτά τα ερευνητικά έργα αφορούν την επεξεργασία των υδαρών ιλύων από την γεωργία και των γεωργο-βιομηχανικών αποβλήτων με στόχο τη μείωση των επιπτώσεων στο περιβάλλον και τη βελτίωση της αξιοποίησης των εν λόγω αποβλήτων.
ΓΡΑΠΤΗ ΕΡΩΤΗΣΗ E-1789/97 υποβολή: Caroline Jackson (PPE) προς την Επιτροπή (27 Μαΐου 1997)

Θέμα: Πρόγραμμα Joule- Σχέδιο Osprey

Θα μπορούσε άραγε η Επιτροπή να αναφέρει ποιο είναι το προβλεπόμενο κόστος ανά κιλοβατώρα για την ενέργεια που παράγεται χάρη στο σχέδιο OSPREY, το οποίο χρηματοδοτήθηκε στα πλαίσια του Προγράμματος JOULE το 1995 και 1996;

Απάντηση της κας Cresson εξ ονόματος της Επιτροπής (16 Ιουνίου 1997)

Το έργο Osprey συνδυάζει μια ανεμογεννήτρια με ένα σύστημα εκμετάλλευσης της ενέργειας των κυμάτων το οποίο λειτουργεί με βάση την αρχή της ταλάντωσης υγρής στήλης. Το σύστημα εκμετάλλευσης της ενέργειας των κυμάτων μπορεί λοιπόν να χρησιμοποιηθεί ως πλατφόρμα εγκατάστασης ανεμογεννήτριας σε ανοιχτό πέλαγος, χωρίς σχεδόν καθόλου δαπάνη.

Σκοπός του έργου είναι η συγκέντρωση πειραματικών δεδομένων σχετικά με τις δυνατότητες μείωσης του κόστους της συνδυασμένης αυτής μεθόδου εκμετάλλευσης της αιολικής ενέργειας και της ενέργειας των κυμάτων, σε σύγκριση με καθεμιά μεμονωμένως. Δεν πρόκειται ούτε για εγκατάσταση παραγωγής ενέργειας σε εμπορική κλίμακα ούτε καν για έργο επίδειξης, αλλά για μια πρωτότυπη πειραματική κατασκευή που αποβλέπει και σε περαιτέρω ανάπτυξη της τεχνολογίας.

Το σύστημα εκμετάλλευσης της ενέργειας των κυμάτων υπέστη σοβαρές ζημιές εξαιτίας ισχυρής θύελλας κατά τη διάρκεια εγκατάστασής του. Να σημειωθεί ότι η θύελλα ήταν εντελώς αιφνίδια, αφού η πρόγνωση είχε δώσει καλό καιρό. Οι ασφαλιστικές εταιρείες είναι πεπεισμένες ότι ούτε οι μηχανικοί ούτε οι υπεύθυνοι του έργου φέρουν ευθύνη για το ατύχημα, και συμφωνούν να καταβάλουν την αποζημίωση.

Το έργο έπρεπε εντούτοις να διακοπεί, προσωρινά τουλάχιστον. Για όλους αυτούς τους λόγους, θα ήταν εντελώς πρόωρο να παρατεθούν οποιαδήποτε στοιχεία σχετικά με το κόστος παραγωγής ενέργειας.
ΓΡΑΠΤΗ ΕΡΩΤΗΣΗ E-1262/97 υποβολή: Franz Linser (NI) (11 Απριλίου 1997)

Θέμα: Συμβατό ορισμένων αυστριακών φόρων και εισφορών με την κοινοτική νομοθεσία

Στις 30.7.1996 σάς είχε απευθύνει ο ευρωβουλευτής WolfgangNussbaumer ερωτηση (Ρ-2271/96) ((ΕΕ C 60 της 26.2.1997, σελ. 58 )) σχετικά με το άρθρο 33 της « Έκτης οδηγίας του Συμβουλίου (77/388/ΕΟΚ) ((ΕΕ L 145 της 13.6.1977, σελ. 1 )) της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση.

Από την οδηγία αυτή προκύπτει ότι δεν επιτρέπεται να επιβάλλονται παράλληλα με το φόρο κύκλου εργασιών φόροι, τέλη και εισφορές παρεμφερείς του κύκλου εργασιών.

Η Επιτροπή δεν ήταν σε θέση τότε να απαντήσει στο ερώτημα, κατά πόσον η αυστριακή βασική εισφορά κύκλου εργασιών για τα εκ του νόμου μέλη του οικονομικού επιμελητηρίου, ο φόρος επί των ποτών και η εισφορά τουρισμού στο ομοσπονδιακό κρατίδιο του Vorarlberg συμβιβάζονται με την ισχύουσα κοινοτική νομοθεσία.

Κατά τα στοιχεία της Επιτροπής έχουν ζητηθεί από τις αυστριακές αρχές οι σχετικές πληροφορίες οι οποίες είναι αναγκαίες για την εμπεριστατωμένη εξέταση των εν λόγω εισφορών.

Σας παρακαλώ να μου ανακοινώσετε το αποτέλεσμα αυτής της εξέτασης.

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-1262/97 και E-1281/97 (3 Ιουνίου 1997)

Η Επιτροπή δεν διαθέτει ακόμη τις πληροφορίες που θα της επέτρεπαν να αποφανθεί οριστικά όσον αφορά το συμβατό των εν λόγω φόρων με το κοινοτικό δίκαιο.

Ωστόσο, η αυστριακή νομοθεσία στην οποία α πναφέρεται το αξιότιμο μέλος, όσον αφορά την υποχρεωτική εισφορά μέλους στο εμπορικό επιμελητήριο (KU1), αποτελεί το αντικείμενο προδικαστικού ερωτήματος το οποίο έχει υποβληθεί στο Ευρωπαϊκό Δικαστήριο (Υπόθεση C-318/96) και αφορά την ερμηνεία του άρθρου 33 της έκτης οδηγίας του Συμβουλίου (77/388/ΕΟΚ) της 17 Μαΐου 1997 ((ΕΕ L 145,της 13. 6. 1997. )) σχετικά με το φόρο προστιθέμενης αξίας. Κατά συνέπεια, εναπόκειται πλέον στο Ευρωπαϊκό Δικαστήριο να παράσχει στην αυστριακή αρχή, η οποία υπέβαλε το προδικαστικό ερώτημα, τα κριτήρια ερμηνείας του άρθρου 33 της έκτης οδηγίας ΦΠΑ ώστε το εν λόγω εθνικό δικαστήριο να εκτιμήσει το συμβατό της συγκεκριμένης εισφοράς μέλους με το κοινοτικό δίκαιο.

Όσον αφορά τους δύο άλλους φόρους, η Επιτροπή συνεχίζει την εξέταση της.
ΓΡΑΠΤΗ ΕΡΩΤΗΣΗ E-1600/97 υποβολή: Wayne David (PSE) προς την Επιτροπή (7 Μαΐου 1997)

Θέμα: Πρόταση της κυβέρνησης της Νικαράγουας για δημιουργία Υπουργείου Οικογένειας

Πρόσφατα ο Πρόεδρος της Νικαράγουας, κ. Aleman, εισηγήθηκε σχέδιο νόμου για τη δημιουργία Υπουργείου για την Οικογένεια. Το σχέδιο νόμου αυτό δημιουργεί ευρείες ανησυχίες στην Νικαράγουα και τους ΜΚΟ και θα έχει σαφώς αρνητικές επιπτώσεις στα προγράμματα που χρηματοδοτούνται από την ΕΕ. Συμφωνεί η Επιτροπή ότι το προτεινόμενο Υπουργείο για την Οικογένεια είναι οπισθοδρομική κίνηση και ότι θα απειλήσει τα δικαιώματα των γυναικών και των παιδιών;

Aπάντηση του κ. Marin εξ ονόματος της Επιτροπής (30 Μαΐου 1997)

Η Επιτροπή δεν είναι δυνατόν να εμπλακεί σε συζήτηση που αφορά εσωτερικές διοικητικές και πολιτικές αποφάσεις λαμβανόμενες από κυρίαρχη κυβέρνηση.

Πάντως, η Επιτροπή ενδιαφέρεται για το μέλλον της ένωσης γυναικών Νικαράγουας (ΙΝΙΜ) ως αυτόνομου εθνικού οργανισμού γυναικών ο οποίος μέχρι τώρα είχε δική του νομική προσωπικότητα και οικονομική ανεξαρτησία.

Η Επιτροπή δεν έχει επαρκή στοιχεία προκειμένου να κρίνει τη στιγμή αυτή κατά πόσον το νομοσχέδιο θα μπορούσε να αποβεί σε βάρος των εθνικών νομοθετικών μέσων για την αναβάθμιση των γυναικών στην Νικαράγουα. Η ΙΝΙΜ αποτελεί ομόλογο οργανισμό για έργα χρηματοδοτούμενα από την Κοινότητα (και χρηματοδοτούμενα από διάφορα κράτη μέλη), όπου περιλαμβάνεται και μεγάλο πρόγραμμα υποστήριξης προς γυναίκες σε εφηβική ηλικία και ανύπαντρες νεαρές μητέρες (4 εκατ. ECU). Η Επιτροπή θα παρακολουθήσει εκ του σύνεγγυς τυχόν επιπτώσεις οφειλόμενες σε ποιοτικού χαρακτήρα μεταβολές στην προσέγγιση της κυβέρνησης της Νικαράγουας όσον αφορά το θέμα της αναβάθμισης των γυναικών, που θα ήταν δυνατόν να έχουν δυσμενή αντίκτυπο σε έργα ή πρωτοβουλίες και διατηρεί το δικαίωμα να αποσύρει την υποστήριξή της.

Η Επιτροπή έχει ενημερωθεί ότι οι αντιπρόσωποι του προγράμματος των Ηνωμένων Εθνών για την ανάπτυξη (UNPD), οι Κάτω Χώρες και η Σουηδία πρόκειται να συναντηθούν με τον υπουργό εξωτερικών υποθέσεων της Νικαράγουας. Κατά τη συνεδρίαση αυτή, οι αντιπρόσωποι θα διαβιβάσουν την ανησυχία τους όσον αφορά την ενδεχόμενη απώλεια της δυναμικής της ΙΝΙΜ ως ανεξάρτητου οργανισμού ο οποίος μέχρι τώρα έχει προωθήσει τα δικαιώματα των γυναικών στην Νικαράγουα και θα υπογραμμίσουν επίσης την εμμονή στις αρχές του Πεκίνου στο πλαίσιο της συνεργασίας τους. Η Επιτροπή υποστηρίζει απόλυτα την πολιτική αυτή πρωτοβουλία.
ΓΡΑΠΤΗ ΕΡΩΤΗΣΗ E-1098/97 υποβολή: Jesϊs Cabezσn Alonso (PSE) προς την Επιτροπή (21 Μαρτίου 1997)

Θέμα: Μελλοντικές αρμοδιότητες του Δικαστηρίου της Ευρωπαϊκής Ένωσης

Η ισχύουσα διατύπωση του άρθρου Λ της ΣΕΕ εμποδίζει το Δικαστήριο της Ευρωπαϊκής Ένωσης να είναι αρμόδιο για θέματα που σχετίζονται με την εξωτερική πολιτική και την πολιτική ασφάλειας, ή με την πολιτική δικαιοσύνης και εσωτερικών.

Δεν πιστεύει η Επιτροπή ότι η Ευρωπαϊκή Ένωση θα πρέπει να ενισχύσει τις αρμοδιότητες του Ευρωπαϊκού Δικαστηρίου σε θέματα ελέγχου και σεβασμού των ανθρωπίνων δικαιωμάτων και των θεμελιωδών ελευθεριών των πολιτών της Ένωσης και, κατ' επέκταση, των πολιτών τρίτων χωρών; Ποιές πρωτοβουλίες λαμβάνονται για την ένταξη της ανάγκης αυτής στα συμπεράσματα της Διακυβερνητικής Διάσκεψης και στη νέα Συνθήκη;

Απάντηση του κ. Santer εξ ονόματος της Επιτροπής (30 Μαΐου 1997)

Στο πλαίσιο του δικαστικού ελέγχου του σεβασμού των θεμελιωδών δικαιωμάτων, η Επιτροπή είναι πάντα της γνώμης ότι ένας εκ των προτέρων περιορισμός του ελέγχου του Δικαστηρίου αποκλειστικά στην Κοινότητα δεν καλύπτει όλα τα κενά που παρουσιάζει η προστασία των θεμελιωδών δικαιωμάτων στους τομείς δραστηριότητας της Ευρωπαϊκής Ένωσης.

Ακριβώς για το λόγο αυτό, η Επιτροπή τόνισε στο πλαίσιο της διακυβερνητικής διάσκεψης, αφενός, την ανάγκη να διατηρηθεί η ιδέα της εγγραφής μιας διάταξης στη συνθήκη, η οποία θα προβλέπει την αρμοδιότητα της Ένωσης (ή των Κοινοτήτων) για την προσχώρηση στις διεθνείς πράξεις σχετικά με την προστασία των θεμελιωδών δικαιωμάτων και, αφετέρου, ότι εν πάση περιπτώσει η τροποποίηση του άρθρου Λ της συνθήκης για την Ευρωπαϊκή Ένωση περί της αρμοδιότητας του Δικαστηρίου δεν θα έπρεπε στον τομέα των θεμελιωδών δικαιωμάτων να αποκλείει εκ των προτέρων οιονδήποτε τομέα δραστηριότητας της Ένωσης.
ΓΡΑΠΤΗ ΕΡΩΤΗΣΗ E-1238/97 υποβολή: Sebastiano Musumeci (NI) προς το Συμβούλιο (8 Απριλίου 1997)

Θέμα: Ρατσιστικά επεισόδια στη Γερμανία εις βάρος ιταλών πολιτών

Λαμβάνοντας υπόψη με λύπη μου ότι, για ακόμη μία φορά, σημειώθηκαν στη Γερμανία βίαια επεισόδια ξενοφοβίας εις βάρος ιταλών πολιτών, το πλέον πρόσφατο των οποίων προκάλεσε το θάνατο του μετανάστη Antonio Melis, 37 ετών, ο οποίος δολοφονήθηκε βάρβαρα στο Καπούτ, στο Βραδιμβούργο 7

λαμβάνοντας υπόψη ότι οι δικαστικές αρχές και η τοπική αστυνομία προσπαθούν να υποβαθμίσουν τη σοβαρότητα των επεισοδίων, ελαχιστοποιώντας ή και αρνούμενες τις ρατσιστικές τους προεκτάσεις 7

λαμβάνοντας υπόψη ότι αυτά τα εγκληματικά φαινόμενα έρχονται σε σαφή αντίθεση με τις αρχές της αλληλεγγύης και της ανεκτικότητας που επανειλημμένα διακηρύσσει η Ευρωπαϊκή Ένωση, που αποτελούν αντικείμενο διαφόρων ειδικών κοινοτικών προγραμμάτων, με τα οποία τα κράτη μέλη έχουν αποφασίσει να συνταχθούν χωρίς επιφυλάξεις 7

ερωτάται το Συμβούλιο εάν σκοπεύει να δράσει ενεργητικά και έγκαιρα, προκειμένου να πείσει τη γερμανική κυβέρνηση να διαφυλάξει την αξιοπρέπεια και το δικαίωμα στη ζωή και την εργασία των ιταλών πολιτών που αναμένουν την υλοποίηση της τόσο πολυδιαφημισμένης ευρωπαϊκής υπηκοότητας στο εσωτερικό της Ευρωπαϊκής Ένωσης.

Απάντηση (14 Ιουλίου 1997)

1. Το Συμβούλιο καταδικάζει όλες τις πράξεις βίας του είδους που αναφέρεται στη γραπτή ερώτηση. Ωστόσο η δίωσξη των πράξεων αυτών αποτελεί ευθύνη των κρατών μελών.

2. Το Συμβούλιο υπενθυμίζει ότι όλα τα κράτη μέλη ειναι συμβαλλόμενα μέρ της Ευρωπαϊκής Σύμβασης για την προστασία των ανθρωπίνων δικαιωμάτων και των θεμελιωδών ελευθεριών, που υπογράφηκε στη Ρώμη στις 4 Νοεμβρίου 1950 και ότι εγγυώνται τον σεβασμό των ανθρωπίνων δικαιωμάτων στο έδαφός τους.

3. Προκειμένου να διευκολυνθεί η συνεργασία για την καταπολέμηση του ρατσισμού και της ξενοφοβίας, το Συμβούλιο ενέκρινε, στις 15 Ιουλίου 1996, κοινή δράση βάσει του άρθροθ Κ.3 της Συνθήκης για την Ευρωπαϊκή Ενωση σχετικά με δράσεις για την καταπολέμηση του ρατσισμού και της ξενοφοβίας (ΕΕ L 185, 24.7.1996, σελ. 5).

Το Συμβούλιο τονίζει ιδιαίτερα σ' αυτή τηνκοινή δράση ότι το δικαίωμα ελευθερίας της έκφρασης συνεπάγεται καθήκοντα και ευθύνες, συμπεριλαμβανομένου του σεβασμού των δικαιωμάτων των άλλων.
ΓΡΑΠΤΗ ΕΡΩΤΗΣΗ E-1634/97 υποβολή: Johanna Maij-Weggen (PPE) προς την Επιτροπή (14 Μαΐου 1997)

Θέμα: Η σύμβαση κατά των βασανιστηρίων, στην Κένυα

Μπορεί να επιβεβαιώσει η Επιτροπή ότι η Κένυα επικύρωσε προσφάτως τη Σύμβαση των Ηνωμένων Εθνών κατά των βασανιστηρίων;

Γνωρίζει η Επιτροπή ότι, σύμφωνα με πληροφορίες ΜΚΟ, οι αστυνομικές αρχές της Κένυας εξακολουθούν να επιδίδονται σε βασανιστήρια;

Είναι διατεθειμένη η Επιτροπή να ασκήσει πίεση, μέσω της αντιπροσωπείας της, με στόχο την ενσωμάτωση της εν λόγω σύμβασης στη νομοθεσία της Κένυας και τη θέσπιση αποτελεσματικών μέσων ελέγχου;

Απάντηση του κ. Pinheiro εξ ονόματος της Επιτροπής (10 Ιουνίου 1997)

Η Επιτροπή μπορεί να επιβεβαιώσει ότι η Κένυα υπέγραψε τη σύμβαση των Ηνωμένων Εθνών (ΗΕ) κατά των βασανιστηρίων και άλλης σκληρής, απάνθρωπης και υποβαθμιστικής συμπεριφοράς ή ποινής.

Η Επιτροπή, σε στενή συνεργασία με τα κράτη μέλη, επιδιώκει ενεργά κάθε ευκαιρία για να τονίσει στην κυβέρνηση της Κένυας τη σημασία που αποδίδει στη στενή σχέση μεταξύ της πολιτικής ανάπτυξης και συνεργασίας και του σεβασμού των ανθρωπίνων δικαιωμάτων, της αναγνώρισης και εφαρμογής των δημοκρατικών αρχών, της παγιοποίησης των κανόνων δικαίου και της αυστηρής συμμόρφωσης προς τις διαδικασίες της σωστής διακυβέρνησης.
ΓΡΑΠΤΗ ΕΡΩΤΗΣΗ E-1970/97 υποβολή: Spalato Bellerι (NI) προς την Επιτροπή (9 Iουνίου 1997)

Θέμα: Ελεύθερο σέξ στις φυλακές

Το Ιταλικό Κοινοβούλιο πρόκειται να ψηφίσει νόμο που θα επιτρέπει το σέξ στις φυλακές για τέσσερις ώρες, οι οποίες θα τιτλοφορούνται « χώρος του έρωτα» (spazio dell' amore).

Δεν έχουν γίνει ακόμη γνωστές οι λεπτομέρειες της ως άνω πρότασης, την οποία προκάλεσε η υπόθεση ενός γνωστού μέλους της καμόρα που έχει καταδικαστεί πολλάκις σε ισόβια για άγρια εγκλήματα πού διέπραξε ο ίδιος ή των οποίων υπήρξε εντολέας.

Δεν συμφωνεί άραγε η Επιτροπή πως θα ήταν σκόπιμη η πραγματοποίηση μιας μελέτης απο ειδικούς, όπως κοινωνιολόγους, ψυχαναλυτές και ποινικολόγους, για τη λεπτομερή ανάλυση της συλλογιστικής η οποία, μολονότι έχει ανθρωπιστικό χαρακτήρα, δημιουργεί εύλογα ερωτηματικά αν θεωρηθεί ότι το σέξ μπορεί να αποτελέσει επιβράβευση εγκληματιών οι οποίοι, κατά τη διάπραξη των ανομημάτων τους, δεν έδωσαν κανένα δείγμα ευαισθησίας και ανθρωπιάς;

Απάντηση του κ. Van den Broek εξ ονόματος της Επιτροπής (11 Ιουλίου 1997)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-0653/97 υποβολή: Felipe Camisσn Asensio (PPE) προς την Επιτροπή (6 Μαρτίου 1997)

Θέμα: Yγεία και κινητά τηλέφωνα

Τί οδήγησε την Επιτροπή να προγραμματίσει σχέδιο για την εμβάθυνση των ερευνών που σχετίζονται με τις επιπτώσεις των κινητών τηλεφώνων στην υγεία;

Απάντηση της κ. Bangemann εξ ονόματος της Επιτροπής (25 Απριλίου 1997)

Δεν έχει διεξαχθεί δημόσιος διάλογος για τις επιπτώσεις που έχει πιθανώς στην υγεία η χρήση κινητών τηλεφώνων. Το ζήτημα αυτό προσελκύει κατά καιρούς την προσοχή των μέσων μαζικής ενημέρωσης, ιδιαίτερα στις Ηνωμένες Πολιτείες της Αμερικής, καθώς και στην Ευρώπη όλο και περισσότερο, λόγω επίσης της δημοσίευσης των αποτελεσμάτων ερευνητικών εργασιών που συχνά είναι αποσπασματικές. Με την πράσινη βίβλο για κοινή προσέγγιση στο πεδίο των κινητών και προσωπικών τηλεπικοινωνιών ((COM(94) 145 )) διατυπώθηκε ως εκ τούτου πρόταση για διεξαγωγή περαιτέρω έρευνας με αντικείμενο τις πιθανές επιπτώσεις στην υγεία, λόγω χρήσεως κινητών τηλεφώνων. Η ανάγκη αυτή για διεξαγωγή περαιτέρω ερευνητικών εργασιών επιβεβαιώθηκε κατά τις διαβουλεύσεις σχετικά με την πράσινη βίβλο.

Κατόπιν των ανωτέρω, η Επιτροπή απεφάσισε στις 5 Οκτωβρίου 1995 να ζητήσει από πολυεπιστημονική ομάδα ανεξαρτήτων εμπειρογνωμόνων να διερευνήσουν κατά πόσον η χρήση κινητών τηλεφώνων ενέχει τυχόν κινδύνους για την υγεία, και να υποβάλει οποιεσδήποτε ενδεδειγμένες προτάσεις για περαιτέρω έρευνα στον υπόψη τομέα. Το Σεπτέμβριο 1996, η ομάδα σε αναφορά της απεφάνθη ότι οι διαθέσιμες μελέτες και η υφιστάμενη βιβλιογραφία δεν παρέχουν ενδείξεις τυχόν αυξημένων κινδύνων για την υγεία. Ωστόσο, η ομάδα κατέληξε επίσης ότι τα δεδομένα είναι σπάνια και ανεπαρκή για την συναγωγή ασφαλών συμπερασμάτων, και επιβεβαίωσε ότι χρειάζεται περαιτέρω έρευνα, ιδιαίτερα στις συνέπειες της α-θερμικής ακτινοβολίας. Η ομάδα υπέδειξε πλαίσιο ερευνητικού προγράμματος με πενταετή διάρκεια διεξαγωγής.

Η Επιτροπή εξετάζει επί του παρόντος τα λεπτομερή στοιχεία μελλοντικού ερευνητικού προγράμματος στο επίμαχο πεδίο.
ΓΡΑΠΤΗ ΕΡΩΤΗΣΗ E-1486/97 υποβολή: Mihail Papayannakis (GUE/NGL) προς την Επιτροπή (30 Απριλίου 1997)

Θέμα: Τιμές φαρμακευτικών προϊόντων

Ποιά είναι η παρούσα κατάσταση της τράπεζας στοιχείων σχετικά με τις τιμές φαρμακευτικών προϊόντων που αναφέρονται στην οδηγία 89/105/ΕΟΚ ((ΕΕ L 40 της 11.2.1989, σελ. 8. )); Πότε θα μπορέσουμε να έχουμε ευρεία πρόσβαση στην τράπεζα στοιχείων, και τί εμποδίζει ως τώρα την πρόσβαση αυτή;

Απάντηση του κ. Bangemann εξ ονόματος της Επιτροπής (19 Ιουνίου 1997)

Η δημιουργία τράπεζας δεδομένων για τις τιμές των φαρμακευτικών προϊόντων αποτελεί έργο ιδιαίτερα πολύπλοκο για δύο λόγους. Αφενός, είναι εξαιρετικά δύσκολο να ληφθούν πλήρη και αξιόπιστα στοιχεία, που ενημερώνονται τακτικά, για το σύνολο των κρατών μελών. Αφετέρου, όταν τα δεδομένα αυτά είναι διαθέσιμα, είναι δύσκολο, και μάλιστα παρακινδυνευμένο, να τα συγκρίνει κανείς μεταξύ τους.

Δεδομένης της αδυναμίας να ολοκληρωθεί αυτό το έργο στο πλαίσιο της διοικητικής συνεργασίας με τα κράτη μέλη, η Επιτροπή επέλεξε τελικά τη λύση να συλλέξει τις αναγκαίες πληροφορίες στην αγορά. Η πρώτη έκδοση της τράπεζας δεδομένων θα πρέπει να είναι έτοιμη προς διάθεση, υπό μορφή CD-Rom, κατά το τέταρτο τρίμηνο του 1997. Πρόκειται για περιορισμένη έκδοση της οποίας πολλά αντίτυπα θα δοθούν στο Κοινοβούλιο.
ΓΡΑΠΤΗ ΕΡΩΤΗΣΗ E-1598/97 υποβολή: Amedeo Amadeo (NI) προς την Επιτροπή (6 Μαΐου 1997)

Θέμα: Υπεργολαβία στην κλωστοϋφαντουργική βιομηχανία

Όσον αφορά την «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα: Η ανταγωνιστικότητα της υπεργολαβίας στην κλωστοϋφαντουργική βιομηχανία και τη βιομηχανία του ενδύματος στην Ευρωπαϊκή Ένωση» (COM(96)210 τελικό), χρειάζεται να ενθαρρυνθεί η διεθνής συνεργασία και οι συμφωνίες εταιρικής σχέσης με έναν καλύτερο συντονισμό της δράσης και συνέργειες σε περιφερειακό εθνικό και ευρωπαϊκό επίπεδο.

Ζητείται από την Επιτροπή να επανεξετάσει τους στόχους της εμπορικής πολιτικής με το εξωτερικό εις τρόπον ώστε το άνοιγμα των αγορών των τρίτων χωρών να καταστεί πρωταρχικός όρος για το άνοιγμα των αγορών της Ένωσης.

Απάντηση του κ. Bangemann εξ ονόματος της Επιτροπής (19 Ιουνίου 1997)

Στο πλαίσιο της εντεινόμενης διεθνοποίησης των βιομηχανικών δομών, η βιομηχανική συνεργασία με τις τρίτες χώρες συνιστά ένα αποτελεσματικό εργαλείο τόνωσης των ανταλλαγών μεταξύ εταίρων σε θέματα επενδύσεων, μεταφοράς τεχνολογίας, καινοτομίας και, σε δεύτερη φάση, διεύρυνσης της πρόσβασης στις αγορές των εν λόγω χωρών. Οι κοινοτικές επιχειρήσεις προσφεύγουν όλο και περισσότερο στην πρακτική αυτή προκειμένου να αξιοποιήσουν τα ανταγωνιστικά πλεονεκτήματά τους.

Η Επιτροπή συμφωνεί με την άποψη του Αξιότιμου Μέλους του Κοινοβουλίου σχετικά με την ανάγκη συντονισμού των δράσεων που αποβλέπουν στην ένταση της διεθνούς συνεργασίας σε περιφερειακό, εθνικό και κοινοτικό επίπεδο. Στο πλαίσιο αυτό, θεωρεί ότι η δημιουργία διευρωπαϊκών δικτύων και η έναρξη διαλόγου τόσο με τις τοπικές αρχές όσο και με τις ίδιες τις επιχειρήσεις, αποτελεί τον καλύτερο τρόπο ευόδωσης της εν λόγω πολιτικής και επίτευξης των στόχων της.

Το άνοιγμα των αγορών των τρίτων χωρών συνιστά την πρώτη προτεραιότητα της κοινοτικής εμπορικής πολιτικής. Οι άξονες της πολιτικής αυτής σκιαγραφούνται στην ανακοίνωση της Επιτροπής: «Το παγκόσμιο στοίχημα του διεθνούς εμπορίου: νέα στρατηγική πρόσβασης της Ευρωπαϊκής Ένωσης στις αγορές» ((COM(96)53. )).

Στο πλαίσιο των υπό διαπραγμάτευσιν ή υπό ανανέωσιν διμερών συμφωνιών, το άνοιγμα των αγορών συνιστά θεμελιώδη διαπραγματευτική οδηγία του Συμβουλίου προς την Επιτροπή.
ΓΡΑΠΤΗ ΕΡΩΤΗΣΗ E-1901/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: Πράσινο Βιβλίο: Εκπαίδευση - Κατάρτιση - Έρευνα/Διακρατική κινητικότητα

Η ερώτηση αφορά το «Πράσινο Βιβλίο για την Εκπαίδευση - Κατάρτιση - Έρευνα: τα εμπόδια στη διακρατική κινητικότητα» (COM(96) 0462 τελικό). Είναι απαραίτητο να μην εξασφαλισθεί μονάχα η δυνατότητα διάθεσης πληροφοριών μεταξύ των κρατών μελών αλλά να διαπιστωθεί και το κατά πόσο είναι εύκολη για τον πολίτη η πρόσβαση σ' αυτές. Η Επιτροπή οφείλει να εξασφαλίζει ότι η διάδοση αυτής της μορφής πληροφοριών δεν περιορίζεται σε κλειστές κοινωνίες ή στα συνήθη κυκλώματα της προερχόμενης από την Κοινότητα πληροφορίας.

Λαμβάνοντας υπόψη τα ανωτέρω, ζητείται από την Επιτροπή να δημιουργήσει, στο πλαίσιο του πεδίου δράσεως αριθ. 9, συστηματικό δίκτυο πληροφοριών για τον πολίτη με όλες τις δυνατότητες που του προσφέρονται για κατάρτιση στην Κοινότητα.

Κοινή απάντηση στις γραπτές ερωτήσεις Ε-1900/97, Ε-1901/97, Ε-1902/97, Ε-1903/97 και Ε-1904/97 της κας Cresson εξ ονόματος της Επιτροπής (22 Ιουλίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1770/97 υποβολή: Iρigo Mιndez de Vigo (PPE) προς την Επιτροπή (27 Μαΐου 1997)

Θέμα: Ευρωπαϊκές επενδύσεις στη Βιρμανία

Σκοπεύει η Επιτροπή να εξετάσει το θέμα της διακοπής των ευρωπαϊκών επενδύσεων στη Βιρμανία, όπως έπραξαν οι ΗΠΑ, λόγω της παραβίασης των ανθρωπίνων δικαιωμάτων στη χώρα αυτή;

Απάντηση του κ. Marin εξ ονόματος της Επιτροπής (24 Ιουνίου 1997)

Η Επιτροπή υποστήριξε πλήρως την κοινή θέση της Ένωσης για τη Βιρμανία, που υιοθέτησε το Συμβούλιο γενικών υποθέσεων της 28ης Οκτωβρίου 1996 και παρατάθηκε για μια δεύτερη εξάμηνη περίοδο στις 29 Απριλίου 1997, η οποία έθετε μια πρώτη σειρά κυρώσεων στη Βιρμανία. Η Επιτροπή δεν είναι σε θέση να προβλέψει τις μελλοντικές εξελίξεις σχετικά με την ενδεχόμενη επιβολή περαιτέρω κυρώσεων, ιδιαίτερα εφόσον τα κράτη μέλη έχουν αρχίσει συζητήσεις σχετικά με τη χρησιμότητα των οικονομικών κυρώσεων για την επίτευξη πολιτικών στόχων.